ན་
བཞུགས་སོ། །
ཨོཾ་སྭསྟི། སྐྱབས་གསུམ་ངོ་བོ་མཚུངས་མེད་ཆོས་ཀྱི་རྗེ། །རྟོག་མེད་མཚན་ཅན་ཞབས་ལ་གུས་བཏུད་ནས། །གྲོགས་མཆོག་དམ་པས་ཇི་ལྟར་དྲིས་པའི་ལན། །མདོ་ཙམ་བརྗོད་ཀྱིས་ཁྱེད་ཐུགས་དགྱེས་པར་མཛོད། །དེ་ལ། ཨོཾ་དང་ཧཱུྃ་གི་རྡོ་རྗེ་ཆེ། །ཞེས་སོགས་རྒྱུ་རྡོར་འཛིན་གྱི་ས་བོན། ཨོཾ་ཧཱུྃ་སྔོན་པོ་ཞེས་སོགས་འབྲས་བུ་རྡོ་རྗེ་འཛིན་གྱི་ས་བོན་དུ་འཆད་ཅིང་། ས་བཅད་དེ་ལྟར་དུ་མཛད་པ་ནི། ཁུ་བའི་གཟུགས་ལས་བཞེངས་ནས་ནི། །ཞེས་པ་དང་འགལ་བས། འདིར་ས་བཅད་ཀྱང་། དང་པོ་འབྲས་བུ་རྡོ་རྗེ་འཛིན་པའི་ས་བོན་དང་། ཕྱི་མ་རྒྱུ་རྡོ་རྗེ་འཛིན་པའི་ས་བོན་དུ་བསྒྱུར་ན་འཐད་དོ། །ཞེས་པ་ནི་རིགས་པ་མ་ཡིན་ཏེ། ཨོཾ་དང་ཧཱུྃ་གི་ས་བོན་ལས་བསྐྱེད་པའི་རྒྱུ་རྡོར་འཛིན་གྱི་གཞུང་དུ་སྦྱོར་བ་ལ། ཁུ་བའི་གཟུགས་ལས་ཞེས་སོགས་དང་མི་འགྲིག་པའི་སྐྱོན་མེད་དོ། །ཞུ་བ་དང་ཁུ་བ་སྐད་དོད་གཅིག་པས་ཨོཾ་དང་ཧཱུྃ་ཞུ་བས་རྡོར་འཛིན་ཡབ་ཡུམ་བསྐྱེད་པའི་དོན་ཏོ། །ཡང་དང་པོ་འབྲས་བུ་རྡོར་འཛིན་གྱི་ས་བོན་དང་། ཕྱི་མ་རྒྱུ་རྡོར་འཛིན་གྱི་ས་བོན་དུ་འཆད་པའང་ཆེས་ནོར་ཏེ། འདིར་འཁྲུགས་མེད་ཅེས་གསུངས་པ་ལ། དེ་ལྟར་ན་འཁྲུགས་ཅན་དུ་འགྱུར་བའི་ཕྱིར་དང་། ཡང་གཞུང་ཕྱི་མ་རྒྱུ་རྡོར་འཛིན་ལ་སྦྱར་ན། ཧཱུྃ་སྔོན་པོ་ཞེས་གསུངས་པས་ས་བོན་ལས་བསྐྱེད་པའི་རྒྱུ་རྡོར་འཛིན་སྐུ་མདོག་སྔོན་པོར་ཐལ་བའི་སྐྱོན་ཡོད་ལ། འདོད་ན། དག་ལྡན་ལས། འཁོར་རྣམས་མངལ་དུ་ས་བོན། དེ་ལས་སྐུར་གྱུར་ཏེ་ཕྱོགས་མཚམས་སུ་སྤྲོ་བ་དེའི་ཚེ་རྒྱུ་རྡོ་རྗེ་འཛིན་པ་དཀར་པོར་བྱས་ཏེ། ཞེས་དང་ས་བོན་བསྐྱེད་པའི་སྐབས་སུ་ས་བོན་ལས་ལྷ་མོར་གྱུར་ཏེ་ཕྱིར་སྤྲོ་བ་ནི། གཾ་ཙཾ་ཞེས་བྱ་བ་ལ་སོགས་པའི་ཚིག་རྐང་གཉིས་ཀྱིས་བསྟན་ཏོ། །ཞེས་པ་དང་འགལ་ལོ། །མངོན་རྟོགས་བཅུ་བཞིའི་དབྱེ་བ་བདག་གིས་ལོགས་སུ་བཀོད་བདོག་པས་དེར་གཟིགས། གླེང་གཞིའི་སྐབས་སུ་རྒྱ་དཔེ་ལ་སྙིང་པོ་མེད་པ་མ་དག་པ་སྟེ། མན་ངག་སྙེ་མ་ལས། གླེགས་བམ་ཁ་ཅིག་ལས་སྙིང་པོ་ཞེས་ཀློག་པ་མེད་དེ། འབྲི་མཁན་གྱི་སྐྱོན་ཉིད་ཀྱི་ཕྱིར་རོ། །ཞེས་དང་། དེ་རྣམས་ཀྱི་དེ་ཁོ་ན་ནི་སྙིང་པོ་སྟེ། ཞེས་བཤད་པའི་ཕྱིར་རོ། །འཕར་མ་གཉིས་ཀྱི་དོན་བཤད་པ་ལ། པདྨ་འདབ་བརྒྱད་གཉིས་བརྩེགས་ལ་འཆད་པ་ནི་མ་ཡིན་ཏེ། རྡོ་རྗེ་གུར་ལས། ཤར་གྱི་སྒོ་ནི་དཀར་མོ་ཆེན་མ་ོའོ། །ཞེས་དང་། རྗེ་བཙུན་ཆེན་པོས་ཤར་སྒོར་ལི་ཞེས་དང་། ཤར་སྒོར་ནི་དཀར་མོའོ་ཞེས་སོགས་དང་། ཌོཾ་བྷི་བས། ཡང་ནི་ཤར་སྒོར་དཀར་མོ་སྟེ། །དེ་བཞིན་ལྷོར་ནི་ཆོམ་རྐུན་མ། །ནུབ་ཀྱི་སྒོ་ལ་རོ་ལངས་མ། །ཞེས་དང་། གཉིས་མེད་རྡོ་རྗེས། དེ་ནས་དལ་འཁོར་ལོའི་ནང་དུ་པདྨ་འདབ་མ་བརྒྱད་པ་དམར་པོ་བསམ་ཏེ། པདྨའི་ནང་ཤར་ཕྱོགས་ལ་སོགས་པའི་འདབ་མ་བཞི་དང་། དེ་བཞིན་དུ་གཞལ་ཡས་ཁང་གི་ཟུར་བཞི་དང་། སྒོ་བཞི་དང་། སྟེང་འོག་རྣམས་སུ་རོ་བཅོ་ལྔ་དང་ལྡན་པར་བལྟ་བར་བྱའོ། །ཞེས་དང་། དེ་ནས་ཕྱི་རོལ་གྱི་རིམ་པ་ལ། དབང་པོ་ལ་སོགས་པའི་མཚམས་སུ། ཨཱུ་རི་རཱི་ལིའི་དབྱངས་ལ་སོགས་པའི་མི་བསྐྱོད་པ་དང་། རྣམ་སྣང་མཛད་དང་། རིན་ཆེན་འབྱུང་ལྡན་དང་། འོད་དཔག་ཏུ་མེད་པས་རྒྱས་གདབ་པ། ས་དང་ཆུ་དང་མེ་དང་རླུང་རྣམས་ཀྱི་རང་བཞིན་ནི། པུཀྐ་སི་དང་། ཤཱ་ཝ་རི་དང་། ཙཎྜ་ལི་དང་། ཌོཾ་བྷི་ནི་རྣམས་བསྒོམ་པར་བྱའོ། །དེ་ནས་ཤར་ལ་སོགས་པའི་སྒོ་རྣམས་སུ། ལཱི་ཨེ་ཨཻ་ཨཽའི་དབྱངས་ལས་བྱུང་བ་པུཀྐ་སི་ལ་སོགས་པ་བཞིན་དུ་རྒྱས་བཏབ་པ། གཟུགས་དང་། སྒྲ་དང་། དྲི་དང་། རོ་རྣམས་ཀྱི་རང་བཞིན་དུ་གཽ་རཱ་ིདང་། ཙཽ་རཱ་ིདང་། བཻ་ཏཱ་ལཱ་ིདང་། གྷསྨ་རཱ་ིརྣམས་བསྒོམས་པར་བྱའོ། །ཞེས་དང་། ཤཱནྟི་པས། ཕྱིའི་གྲྭ་མཚམས་སུ་ཉི་མ་ལ་ཨཱུ་རི་རཱི་ལིའོ། །ཤར་ལ་སོགས་པ་སྒོའི་ཉི་མ་ལ་ལཱི་ཨཻ་ཨོའོ། །ཞེས་དང་། མཚམས་རྣམས་སུ་པུཀྐ་སི་དང་། རི་ཁྲོད་མ་དང་། གཏུམ་མོ་དང་། གཡུང་མོའོ། །སྒོ་རྣམས་སུ་ཆོམ་རྐུན་མ་དང་། རོ་ལངས་མ་དང་། གྷསྨ་རཱའིོ། །ཅེས་བཤད་པས་ན། རྒྱུད་དང་། རྗེ་བཙུན་གོང་མའི་མན་ངག་དང་། རྒྱ་གཞུང་དེ་དག་ལས་དཀར་མོ་ལ་སོགས་པའི་ལྷ་མོ་བརྒྱད་སྒོ་མཚམས་སུ་འགོད་པར་གསུངས་པའི་ཕྱིར། འདབ་བརྒྱད་ཕྱི་མས་ནི་དོན་མེད་དོ། །གཞན་ཡང་དབང་གི་ཆུ་བོར། འཕར་མ་གཉིས་པར་བྱེད་ན། རྡོ་རྗེ་རྭ་བ་སྔོན་པོ། མེ་རི་དམར་སེར་དུ་བྱ། དེ་ནས་ལྷ་སྣམ་ཤར་ཕྱོགས་ཀྱི་སྒོ་དཀར་པོར་བྱ། ལྷོ་སེར་པོ། ནུབ་དམར་པོ། བྱང་ལྗང་ཁུ། འཕར་མ་གཅིག་པར་བྱེད་ན་པདྨ་ཆེན་པོ་གཅིག་གིས་སྒོའི་བར་དུ་ཁྱད་པར་བྱས་ནས། དེ་ལ་རྡོ་རྗེ་རྭ་བ་དང་། མེ་རི་བྱས་ཀྱང་བཏུབ་བོ། །ཞེས་གསུངས་ཀྱི། འཕར་མ་གཉིས་པ་ལ་འདབ་བརྒྱད་ཉིས་བརྩེགས་བྱེད་པ་མ་གསུངས་སོ། །དེས་ན་འཕར་མ་གཉིས་ཀྱི་དོན་ནི། ནང་དུ་པདྨ་འདབ་མ་བརྒྱད་པའམ་བཞི་པ་ལ་རྡོ་རྗེ་རྭ་བ་དང་། མེ་འོད་ཀྱིས་བསྐོར་བ་འཕར་མ་གཅིག་དང་། ཆོས་འབྱུང་གྲུ་གསུམ་པའི་ནང་དུ་ཆུད་པའི་དལ་གྲུ་བཞི་སྒོ་བཞི་པ་ནི་འཕར་མ་གཅིག་ཡིན་ཏེ། བླ་མ་མངའ་རིས་པའི་ཚིག་འགྲེལ་ལས། འཕར་མ་གཉིས་ནི་ནང་ནས་ལྷ་མོ་བདུན་གྱི་གནས་ལ་རྡོ་རྗེ་རྭ་བ་དང་། མེ་འོད་ཀྱིས་བསྐོར་བ། ཕྱི་གྲུ་བཞི་སྒོ་བཞི་པའོ། །ཞེས་གསུངས་ལ། ལྷ་མོ་བདུན་གྱི་གནས་ཅེས་པ་ནི། བསྒོམ་བྱའི་དབང་དུ་བྱས་ནས། གཙོ་བོའི་སྟེང་འོག་ཏུ་མཁའ་སྤྱོད་མ་དང་། ས་སྤྱོད་མ་གཉིས་ཏེ་བདུན་དུ་མངོན་ནོ། །དེ་བཞིན་དུ་སློབ་དཔོན་མཚོ་སྐྱེས་ཀྱང་། ཉིས་བརྩེགས་ཁང་པ་ཉིས་རིམ་མོ། །ལྟེ་བ་ཡིས་ནི་གཅིག་ཡིན་ཏེ། །ཞེས་པ་ནི་ལྟེ་བས་ཉེ་བར་མཚོན་པས་པདྨ་ནི་དབུས་ཀྱི་པདྨ་ཞེས་པའི་དོན་ཏོ། །ཟུར་གསུམ་གྱིས་ནི་ཞེས་བྱ་བས་ནི་ཆོས་ཀྱི་འབྱུང་གནས་ཀྱིས་མཚོན་པས། བརྩེགས་མ་གཞན་གྱི་ཕྱི་རོལ་ཕྱིའི་གཽ་རི་ལ་སོགས་པའི་གནས་གྲུ་བཞིའོ། །ཞེས་དང་། སློབ་དཔོན་དམ་ཚིག་རྡོ་རྗེས། རིམ་པ་གཉིས་ནི་རིམ་པ་གཉིས་སོ། །ཟེའུ་འབྲུ་ལས་ནི་གཅིག་ཡིན་ཏེ། ཞེས་གསུངས་པ་ནི། དབུས་ཀྱི་པདྨ་བརྒྱད་པ་ནི་རིམ་པ་དང་པོའོ། གྲུ་གསུམ་ཞེས་གསུངས་པ་ནི། གྲུ་གསུམ་པའི་ནང་དུ་ཆུད་པའི་གྲུ་བཞི་པའོ། །ཞེས་དང་། གྲུ་ཐོབ་བྷ་ཝ་བྷ་དྲས། འཕར་མ་གཉིས་བསྟན་པའི་བཤད་པ་གསུངས་པ། ཟེའུ་འབྲུ་ལས་ནི་གཅིག་གྱུར་ཏེ་ཞེས་པ་ལ་པདྨ་ལ་སོགས་པ་ལས་མ་རྟོགས་པར་ནི་ཟེའུ་འབྲུ་འབྱུང་བ་མ་ཡིན་ནོ། །དེས་ན་པདྨའི་ཟེའུ་འབྲུ་ཞེས་མན་ངག་ཏུ་སྟོན་ཏོ། །ནང་གི་འཕར་མས་གཅིག་གྱུར་པའོ། །གྲུ་གསུམ་གྱིས་ནི་ཕྱི་མར་བརྗོད། །ཅེས་པ་ནི། ཆོས་འབྱུང་གི་ནང་དུ་སོན་པ་གྲུ་གསུམ་གྱི་རྣམ་པའི་ནམ་མཁར་སྟོན་པ་ནི་ཕྱི་མ་སྟེ་ཕྱི་རོལ་གྱི་འཕར་མ་ཉིད་དོ། །དེ་ཡང་གྲུ་བཞི་པ་ལ་སོགས་པ་དང་ལྡན་པ་སྟེ། གྲུ་བཞི་པ་ལ་སོགས་པ་ནི་འཆད་པར་འགྱུར་བའི་ཐུན་མོང་གི་མཚན་ཉིད་ལ་སོགས་ཞེས་གསུངས་པས་ན། རྒྱ་བོད་ཀྱི་ཤིང་རྟའི་སྲོལ་འབྱེད་ཆེན་པོ་དེ་རྣམས་ཀྱི་དགོངས་པ་ནི་བདག་གིས་ཡོངས་སུ་འཛིན་པ་ཆེན་པོ་ཆོས་ཀྱི་རྗེ་ཐམས་ཅད་མཁྱེན་པས་གསལ་བར་མཛད་པ་ལྟར་ཡིན་ལ། ཚིག་གི་ཆ་དེ་དག་ཀྱང་། བདག་ཉིད་ཆེན་པོ་བསོད་ནམས་རྩེ་མོའི་ཞལ་སྔ་ནས་ཀྱི་རྣམ་བཤད་ཉི་མའི་འོད་ཟེར་དུ་གསུངས་པ་ལྟར་བྲིས་པས་ན་ཁ་ན་མ་ཐོ་བ་ཅི་ཡང་མེད་དོ། །དེའི་ཕྱིར་གཞན་གྱི་བློ་གྲོས་ལེགས་བཤད་ཀྱི་རྒྱ་མཚོ་ཆེན་པོ་ལ་རང་ཐོས་ཆུང་གི་བློ་གྲོས་གཞལ་བར་བྱེད་པ་ནི་ཁྲོན་པའི་ཉ་ཆུང་དང་མཚུངས་པ་ཡིན་ནོ། །གལ་ཏེ་ཕྱིའི་འཕར་མ་གྲུ་བཞི་པ་དང་། ནང་གི་འཕར་མ་པདྨ་ལ་འཆད་པའི་རྒྱུ་མཚན་ཅི་ཡིན་ཞེ་ན། ནང་གི་འཕར་མ་ཡང་ཕྱིའི་འཕར་མ་ལྟ་བུའི་གྲུ་བཞི་པ་ཡིན་པ་ལ། དེ་ཉིད་རྡོ་རྗེ་ཕྲེང་བ་དང་མེ་འོད་ཀྱིས་བསྐོར་བས། ཟུར་རྣམས་བཅད་པ་ཡིན་ཏེ། སློབ་དཔོན་སྦྱང་དཀའ་ཟླ་བས། འཕར་མ་གཉིས་ཞེས་གསུངས་པ་ནི་ཁ་སྦྱོར་ལྟ་བུའི་འཕར་མ་སྟེ། རྡོ་རྗེའི་ཕྲེང་བས་ཡོངས་སུ་བཅད་པ་དང་། སྦས་པའོ། །ཞེས་གསུངས་ལ། ཁ་སྦྱོར་ནི་གྲུ་བཞི་པ་ཡིན་ཏེ། རིན་ཆེན་འབར་བ་ལས། ཁ་སྦྱོར་གཅིག་པ་སྒོ་བཞི་པ། །ཅེས་དང་། དེའི་འགྱུར་ཁ་ཅིག་ལས། གྲུ་བཞི་པ་ལ་སྒོ་བཞི་པ། །ཞེས་འབྱུང་བའི་ཕྱིར། གལ་ཏེ་ཁ་སྦྱོར་དང་། འཕར་མ་དང་རིམ་པ་སོགས་ནི་པདྨ་ལ་བྱའི་གྲུ་བཞི་པ་ལ་བྱ་བ་ནི་མ་ཡིན་ནོ། །ཞེ་ན། དེ་ལ་ནི་སྔར་བཤད་པའི་ལུང་དེ་རྣམས་ཀྱིས་ཀྱང་གནོད་ལ། རྒྱུད་ལས་ཀྱང་། འཕར་མ་གཅིག་དང་སྒོ་བཞི་པ། །ཞེས་ཡབ་ཀྱི་སྐབས་སུ་གསུངས་པ་དེ་ཡང་པདྨ་འདབ་བརྒྱད་ལ་འཆད་པར་འགྱུར་བའི་སྐྱོན་ཡོད་དོ། །འདོད་ན་གཞུང་དེའི་རྗེས་ཁོ་ན་ལ། དེ་དབུས་པདྨ་འདབ་མ་ནི། །བརྒྱད་པ་ཟེ་བར་བཅས་པ་བྲི། །ཞེས་པའི་གཞུང་གོང་འོག་ལ་དཔྱད་པ་མ་ཞུགས་པར་ཟད་ལ། དུས་ཀྱི་འཁོར་ལོ་ལ་སོགས་པའི་གཞུང་གཞན་ལས། བདེ་གཤེགས་འཕར་མ་ཞེས་གྲུ་བཞི་པ་ལ་གསུངས་པ་རྣམས་ཀྱང་མ་མཐོང་བ་ཡིན་ནོ། །ཡང་སྟེང་འོག་གི་ལྷ་མོ་གཉིས་སྒོམ་པའི་ཚེ་གཙོ་བོའི་སྟེང་འོག་ཏུ་སྒོམ་པ་ལ། མཚན་མ་འགོད་པའི་ཚེ་གང་དུ་འབྲི་ན། ལོཙྪ་བ་ཁ་ཅིག །སཾ་བུ་ཊ་ལས། སྲིད་དང་ཞི་བའི་རང་བཞིན་གྱིས། །དངོས་སུ་བསྒྱུར་མ་འདི་དག་གནས། །ཞེས་དང་། དེ་ཉིད་གསུམ་གྱི་རང་བཞིན་བདག །མཁས་པས་དབུས་སུ་བསྒོམ་པར་བྱ། །ཞེས་གསུངས་པས་གཙོ་མོའི་གཡས་གཡོན་དུ་བྲི་ཞེས་སྨྲ་མོད་ཀྱི། གཞུང་དེ་བསྒོམ་བྱའི་སྐབས་སུ། གཙོ་མོའི་སྟེང་འོག་ཏུ་བསྐྱོད་པར་བསྟན་པ་ཡིན་གྱི་བྲི་བྱའི་སྐབས་མ་ཡིན་པའི་ཕྱིར་དང་། སློབ་དཔོན་མཚོ་སྐྱེས་ཀྱིས་ཀྱང་། འདིར་མན་ངག་གི་རོ་ལངས་མའི་མཚན་མ་དང་ཉེ་བར་ས་སྤྱོད་མའིའོ། །ཕྱིའི་གཽ་རིའི་མཚན་མ་དང་ཉེ་བར་མཁའ་སྤྱོད་མའོ། །ཞེས་དང་། དཀྱིལ་ཆོག་རྡོ་རྗེའི་ཕྲེང་བར། མཁའ་སྤྱོད་མའི་མཚན་མ་ནི་དཀར་མོའི་ཕྱི་ངོས་སུའོ། །རོ་ལངས་མའི་ཕྱི་ངོས་སུ་ནི་ས་སྤྱོད་མའིའོ། །ཞེས་གསུངས་པ་དང་འགལ་བའི་ཕྱིར་དང་། རྒྱ་བོད་ཀྱི་བླ་མ་གོང་མ་གང་གིས་ཀྱང་དེ་ལྟར་མ་བཤད་པའི་ཕྱིར། མུན་སྤྲུལ་ཁོ་ན་ཡིན་ལ། སཾ་བུ་ཊིའི་ལུང་ཤེས་བྱེད་དུ་འདྲེན་པའང་སྣ་གཅད་མ་གཡར་པོའི་རྒྱན་ཆས་མཛེས་པར་བྱེད་པ་དང་མཚུངས་སོ། །དེས་ན་ལྷ་མོ་འདི་གཉིས་ཀྱི་མཚན་མ་སྟེང་གི་ཤར་སྒོ་དང་། འོག་གི་ནུབ་སྒོར་འགོད་པ་ཕྱག་ལེན་ཡིན་ཞེས། རྗེ་བཙུན་རྩེ་མོ་དང་། ནེ་ཙོ་སྦལ་སྟོན་སོགས་ཀྱིས་ཀྱང་བཤད་དོ། །གོང་དུ་བརྟག་པ་བཅུ་གཉིས་པར་ཞེས་སོགས་ལ། ལོཙྪ་བ་ཁ་ཅིག །རྒྱས་པར་བརྟག་པ་བཅུ་གཉིས་ཀྱི། །གོང་མར་གསུངས་པ་མདོ་རུ་བསྡུ། །ཞེས་པའི་གཞུང་དུ་གནས་ཏེ། འདི་བརྟག་པ་སུམ་ཅུའི་འོག་མ་ཡིན་པས་སོ་གཉིས་པ་འདི་ནས་ཡར་བཅུ་གཉིས་པ་བགྲངས་པ་གོང་མ་ཉི་ཤུ་རྩ་བཞི་པ། ཡར་མར་བགྲངས་པའི་དགུ་པ་ནི། ཀུ་རུ་ཀུལླེའི་བརྟག་པ་ཡིན་ཏེ། གུར་ལས། མཁའ་འགྲོ་ཀུ་རུ་ཀུལླེ་དགུ། །ཞེས་པ་དང་འགྲིག་གོ། །ཞེས་འཆད་པ་ནི་ནོར་བ་སྟེ། གཞུང་དེ་བརྟག་པ་སོ་གཅིག་པ་ནས་འབྱུང་བ་ལ། སོ་གཉིས་པ་ནས་བགྲངས་པ་དོན་མེད་པའི་ཕྱིར་དང་། དེ་ཉིད་ཀྱི་བརྟག་པ་བཅུ་གཉིས་པར་ཡང་སྒྲུབ་ནུས་ཏེ། སོ་གཉིས་པ་ནས་བགྲངས་པའི་བཅུ་ཚན་གཉིས་ཀྱི་གོང་མ་བརྟག་པ་བཅུ་གཉིས་ཡིན་པའི་ཕྱིར། འགྱུར་དེ་ལས་བཅུ་གཉིས་ཀྱི་གོང་མར་ཞེས་འབྱུང་གི །བཅུ་གཉིས་པ་གཉིས་ཀྱི་གོང་མར་ཞེས་མི་འབྱུང་བའི་ཕྱིར་རོ། །དེས་ན་རྗེ་བཙུན་སྐུ་མཆེད་ཀྱི་རྣམ་བཤད་གཉིས་སུ། དངོས་གྲུབ་བརྟག་པ་བཅུ་གཉིས་པ་ཁོ་ན་ལ་གསུང་ཞིང་། སློབ་དཔོན་དམ་ཚིག་རྡོ་རྗེས། བརྟག་པ་བཅུ་གཉིས་ཞེས་བྱ་ནི། དགེས་པ་རྡོ་རྗེའི་རྒྱུད་རྒྱས་པའི་བརྟག་པ་བཅུ་གཉིས་ལས་སོ། །ཞེས་དང་། ཌཾ་ཀ་ད་ཤས། སྔོན་དུ་ཀྱེ་རྡོ་རྗེ་འབུམ་ཕྲག་ལྔ འི་བདག་ཉིད་དུ་བརྟག་པ་བཅུ་གཉིས་ཀྱི་རྒྱས་པར་གསུངས་པ་དེ། ད་ནི་མདོར་བསྡུས་ལ་བཤད་པར་བྱའོ། །ཞེས་བཤད་པ་ལྟར་དོན་ལ་གནས་སོ། །གལ་ཏེ་དེ་ལྟར་ན། གུར་ལས་དགུ་པར་བཤད་པ་དང་འགལ་ཞེ་ན། མི་འགལ་ཏེ། དགུ་པ་ནས་ཀུ་རུ་ཀུལླེའི་དཀྱིལ་འཁོར་སྟོན་ལ། བཅུ་གཉིས་པ་ནས་ཐུན་མོང་གི་དངོས་གྲུབ་སྒྲུབ་པའི་ལས་སྟོན་ཏོ། །ཞེས་བླ་མ་མངའ་རིས་པའི་འགྲེལ་པར་བཤད་དོ། །སྔགས་མཚན་ཉིད་འབྲས་བུ་མཉམ་པར་འདོད་ན། སྔགས་ཀྱི་འབྲས་བུ་བཅུ་གསུམ་པ་མ་ཡིན་པར་འགྱུར་ཏེ། གཉིས་ཀའི་འབྲས་བུ་ལ་ཁྱད་མེད་ཅིང་། བཅུ་གཅིག་ཀུན་ཏུ་འོད་ཀྱི་ས་ལ་བཞུགས་པ་ཡིན་པའི་ཕྱིར་རོ། །གལ་ཏེ་སྔགས་ཀྱི་འབྲས་བུ་ཡང་ས་བཅུ་གསུམ་པ་ཡིན་ཏེ། དེའང་ཕར་ཕྱིན་པའི་བཅུ་ལ་གསུམ་ཏུ་ཕྱེ་བའི་ས་བཅུ་པ་ཙམ་ནི་བཅུ་པ། ཁྱད་པར་གྱི་ལམ་ནི་བཅུ་གཅིག་པ། བར་ཆད་མེད་པའི་ལམ་ནི་བཅུ་གཉིས་པ། ཀུན་ཏུ་འོད་ནི་བཅུ་གསུམ་པའོ། །ཡང་ན་ས་བཅུའི་སྟེང་དུ། ཚོགས་སྦྱོར་གཉིས་བསྣན་པས་ས་བཅུ་གསུམ་ཡིན་ནོ། །ཞེ་ན། མ་ཡིན་ཏེ། སཾ་བུ་ཊི་ལས། ཕ་རོལ་ཕྱིན་བཅུའི་ས་རྣམས་ལ། །རྣལ་འབྱོར་མ་རྣམས་ཀླ་ཀློའི་སྐད། །ཅེས་སོགས་ཀྱི་ས་བཅུ་མན་ཆད་ཕ་རོལ་ཏུ་ཕྱིན་པ་དང་མཚུངས་པར་བཤད་ལ། ཕར་ཕྱིན་ནས་འདི་ལྟ་བུའི་རྣམ་གཞག་མི་འབྱུང་བའི་ཕྱིར་དང་། དེ་ལྟ་ནའང་ཕར་ཕྱིན་པའི་འབྲས་བུ་དང་ས་བཅུ་གསུམ་པར་འགྱུར་པའི་ཕྱིར་དང་། ཚོགས་ལམ་ལས་དང་པོ་པའི་ས་དང་། སྦྱོར་ལམ་མོས་པ་སྤྱོད་པའི་ས་གཉིས་ཐོབ་པས། སངས་རྒྱས་བརྒྱ་མཐོང་བ་ལ་སོགས་པ། དང་པོའི་ཡོན་ཏན་རྣམས་མི་སྐྱེ་བའི་ཕྱིར་དང་། ཕར་ཕྱིན་པའི་ཚོགས་ལམ་གསང་སྔགས་པའི་ས་དང་པོ་ཡིན་ན། ཡུལ་བཞིའི་རླུང་སེམས་དབུ་མར་ཐིམ་དགོས་པ་ལས་དེར་ཐིམ་པ་མེད་པའི་ཕྱིར་རོ། །གལ་ཏེ་ཐིམ་པ་སྲིད་དོ་ཞེ་ན། མི་སྲིད་ཏེ། དེར་ཐིམ་ན་མཇུག་ཏུ་ཐིམ་རྒྱུ་མེད་པ་ལ། དེར་མ་ཐིམ་པས་ས་བཅུ་པ་ཆོས་ཀྱི་སྤྲིན་ཐོབ་ཀྱང་། རླུང་སྟོང་བརྒྱད་བ རྒྱ་མ་འགགས་ཤིང་། མི་འགྱུར་བའི་བདེ་བ་སྟོང་བརྒྱད་བརྒྱ་མ་རྫོགས་པས། སྤངས་རྟོགས་ལྷག་མ་དང་བཅས་པར་ཕྱག་ན་རྡོ་རྗེའི་བདག་མེད་བསྟོད་འགྲེལ་དུ་བཤད་དོ། །ཞེས་པ་འདི་ཡང་སློབ་དཔོན་དགེ་འདུན་མགོན་གྱི་དྲིས་པའི་ལན་དུ། ཐམས་ཅད་མཁྱེན་པ་རྟོག་མེད་ཞབས་ཀྱི་བཀའ་དྲིན་གྱིས་བསྐྱངས་བ། ཤཱཀྱའི་དགེ་སློང་ཀུན་དགའ་བཟང་པོས་ཆོས་གྲྭ་ཆེན་པོ་དཔལ་ས་སྐྱར་སྦྱར་བའོ།། །།
'